PTTGC ลุ้นกำไร 2Q58 โตก้าวกระโดดโบรกฯแนะซื้อให้ราคาเป้าหมาย 75 บาท
PTTGC คาดกำไรสุทธิไตรมาส 2/58 เติบโตก้าวกระโดด 55%เทียบไตรมาสก่อนหน้า และ 43%เทียบช่วงเดียวกันของปีก่อน เป็น 8.7 พันล้านบาท ใน 2H58 ผลจากราคาน้ำมันลงได้รับการชดเชยจากต้นทุนก๊าซที่ต่ำ แนะนำซื้อให้ราคาพื้นฐาน 75 บาท
27 ก.ค. 2558

บล.ดีบีเอสฯ ระบุในบทวิเคราะห์วันนี้ (27 ก.ค.) ว่า บริษัท พีทีที โกลบอล เคมิคอล จำกัด (มหาชน) หรือ PTTGC คาดกำไรสุทธิไตรมาส 2/58 เติบโตก้าวกระโดด 55%เทียบไตรมาสก่อนหน้า และ 43%เทียบช่วงเดียวกันของปีก่อน เป็น 8.7 พันล้านบาท
เนื่องจาก Spread ของผลิตภัณฑ์ปิโตรเคมีและค่าการกลั่นเพิ่มขึ้น โดยเฉพาะจากธุรกิจโอเลฟินส์ที่ดีขึ้นมาก (EBITDA Margin เพิ่มเป็น 26% ใน ไตรมาส 2/58 จาก 19% ในไตรมาส 1/58) ซึ่งมาจากราคาผลิตภัณฑ์ที่สูงขึ้นและต้นทุนต่ำลง ส่วนสายอะโรเมติกส์ดีขึ้นในส่วนของเบนซีนที่ย่ำแย่ใน ไตรมาส 1/58 บริษัทมีกำไรจากสต็อกราว 2.2 พันล้านบาท เทียบกับขาดทุนสต็อก 1.1 พันล้านบาทใน ไตรมาส 1/58
แนวโน้มกำไรดีคาดว่าผลประกอบการจะดีขึ้นต่อในไตรมาส 3/58 ซึ่งเป็นช่วง High season ของธุรกิจปิโตรเคมี การลดลงของราคาก๊าซช่วยลดผลกระทบจากราคาผลิตภัณฑ์ที่ต่ำลงตามราคาน้ำมัน ทั้งนี้ EBITDA Margin ที่แข็งแกร่งของโอเลฟินส์เป็น Key Growth ของกำไรในปี 58
แนะนำซื้อ โดยให้ราคาพื้นฐาน 75 บาท อิงกับ P/BV 1.3 เท่า (เท่ากับค่าเฉลี่ยย้อนหลัง 5 ปี) ส่วน Forward P/E ขณะนี้อยู่ที่ 10 เท่า (ปี 58) ต่ำกว่าเฉลี่ยในภูมิภาคที่ 15 เท่า เชื่อว่าบริษัทจะให้ Dividend Yield สูงกว่า 4% ในช่วง 1-3 ปีข้างหน้า ความเสี่ยงหลัก คือ ความผันผวนของราคาผลิตภัณฑ์ซึ่งส่วนหนึ่งเป็นไปตามราคาน้ำมัน และมาร์จิ้นที่ต่ำกว่าคาด